In nomine sancte et individue Trinitatis. Ego Hugo, Dei gracia Senonensis archiepiscopus, notum fieri volo tam presentibus quam futuris quod Gertrudis, uxor Herberti Crassi, in mea curia, presente domno Hugone, episcopo Autisiodorensi, aliisque multis, legitimo testimonio convicta est se cum predicto viro suo, antequam Jherosolimam perrexisset, concessisse ut, post obitum alterius eorum, vinea ipsorum, que inter ecclesias Beati-Martini Sanctique-Mariani sita est, canonicis Premonstratensibus, in ecclesia Sancti-Mariani Deo servientibus, jure perpetuo possidenda ex integro deveniret. Super quo in mea curia adjudicatum est ratum esse debere quod de prefatæ vineæ elemosina Herbertus et uxor ejus, pro salute animarum suarum, predictis fratribus concesserunt. Hujus rei testes sunt: domnus Hugo, episcopus Autisiodorensis; abbas Vallis-Lucidæ; Girardus, abbas Sancti-Petri-Vivi; Girardus, abbas Sancti-Remigii; Guillermus et Stephanus, archidiaconi Senonenses; Matheus, precentor; Stephanus, cellerarius Sancti-Stephani Autisiodorensis; Josbertus de Jauna; Galterius Calvus; Galterius de Sancto-Sidronio; Herbertus Ebroadus, Henricus Anselmus, Calo, milites; Hauvinus, maior. Actum est hoc, anno ab Incarnatione Domini Mº Cº XLº VIIIIº; regnante Ludovico rege Francorum.